CELEX: 52021PC0399
Language: el
Date: 2021-07-15
Title: Πρόταση ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ για την τροποποίηση της οδηγίας 2009/65/ΕΚ όσον αφορά τη χρήση των εγγράφων βασικών πληροφοριών από εταιρείες διαχείρισης ορισμένων οργανισμών συλλογικών επενδύσεων σε κινητές αξίες (ΟΣΕΚΑ)

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 15.7.2021
            COM(2021) 399 final
            2021/0219(COD)
            Πρόταση
            ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ 
            για την τροποποίηση της οδηγίας 2009/65/ΕΚ όσον αφορά τη χρήση των εγγράφων βασικών πληροφοριών από εταιρείες διαχείρισης ορισμένων οργανισμών συλλογικών επενδύσεων σε κινητές αξίες (ΟΣΕΚΑ)
            (Κείμενο που παρουσιάζει ενδιαφέρον για τον ΕΟΧ)
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.ΠΛΑΙΣΙΟ ΤΗΣ ΠΡΟΤΑΣΗΣ
            
            
               Αιτιολόγηση και στόχοι της πρότασης
            
            
               
                  Κάθε οργανισμός συλλογικών επενδύσεων σε κινητές αξίες (στο εξής: ΟΣΕΚΑ) υποχρεούται να παρέχει «βασικές πληροφορίες για τους επενδυτές», σύμφωνα με την οδηγία 2009/65/ΕΚ
                     1
                  . Οι πληροφορίες σχετικά με τους στόχους και την επενδυτική πολιτική, το προφίλ κινδύνου και απόδοσης, τις επιβαρύνσεις, τις προηγούμενες επιδόσεις και άλλες πρακτικές λεπτομέρειες βοηθούν τους επενδυτές να κατανοούν τα βασικά χαρακτηριστικά του ΟΣΕΚΑ και να λαμβάνουν τεκμηριωμένες επενδυτικές αποφάσεις. Στα άρθρα 78 έως 82 και στο άρθρο 94 της οδηγίας καθορίζονται οι κύριες αρχές που διέπουν τις βασικές πληροφορίες για τους επενδυτές. Ο κανονισμός (ΕΕ) αριθ. 583/2010 της Επιτροπής
                     2
                   θεσπίζει περαιτέρω κανόνες όσον αφορά το περιεχόμενο και τον μορφότυπό τους.
               
               
                  Οι ΟΣΕΚΑ θεωρούνται συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) κατά την έννοια του κανονισμού (ΕΕ) αριθ. 1286/2014
                     3
                  , βάσει του οποίου όλα τα PRIIP απαιτείται να συνοδεύονται από ένα «έγγραφο βασικών πληροφοριών». Το έγγραφο περιλαμβάνει πληροφορίες σχετικά με το προφίλ (τα χαρακτηριστικά) κινδύνου και απόδοσης του PRIIP, συμπεριλαμβανομένης της μέγιστης δυνατής απώλειας επενδεδυμένου κεφαλαίου και κατάλληλων σεναρίων επιδόσεων, το κόστος με το οποίο επιβαρύνονται οι ιδιώτες επενδυτές όταν επενδύουν σε αυτό, καθώς και άλλα στοιχεία. Ομοίως, οι πληροφορίες αυτές βοηθούν τους ιδιώτες επενδυτές να κατανοούν τα βασικά χαρακτηριστικά του προϊόντος και να λαμβάνουν τεκμηριωμένες επενδυτικές αποφάσεις. Ο κατ’ εξουσιοδότηση κανονισμός (ΕΕ) 2017/653 της Επιτροπής
                     4
                   θεσπίζει λεπτομερείς κανόνες σχετικά με την παρουσίαση, το περιεχόμενο, την επανεξέταση, την αναθεώρηση και την παροχή του εγγράφου. Με τον κατ’ εξουσιοδότηση κανονισμό (ΕΕ) 2016/1904
                     5
                   θεσπίζονται κανόνες όσον αφορά τις παρεμβάσεις σχετικά με τα προϊόντα.
               
            
            
               Το άρθρο 32 του κανονισμού (ΕΕ) αριθ. 1286/2014 προβλέπει μια μεταβατική ρύθμιση, βάσει της οποίας οι εταιρείες διαχείρισης, οι εταιρείες επενδύσεων και τα πρόσωπα που παρέχουν επενδυτικές συμβουλές για μερίδια ΟΣΕΚΑ και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ απαλλάσσονται προσωρινά από την απαίτηση παροχής εγγράφου βασικών πληροφοριών στους ιδιώτες επενδυτές. Επί του παρόντος, η ρύθμιση ισχύει έως τις 31 Δεκεμβρίου 2021.
            
            
               Η παρούσα οδηγία συνοδεύεται από δύο πρόσθετα μέτρα. Πρώτον, η Επιτροπή προτείνει την παράταση της μεταβατικής ρύθμισης που προβλέπεται στον κανονισμό (ΕΕ) αριθ. 1286/2014 έως τις 30 Ιουνίου 2022. Με αυτόν τον τρόπο, θα παρασχεθεί ο αναγκαίος χρόνος για προετοιμασία ενόψει της λήξης της μεταβατικής ρύθμισης και για την εφαρμογή του έτερου μέτρου [το οποίο περιλαμβάνει τροποποιήσεις του κατ’ εξουσιοδότηση κανονισμού (ΕΕ) 2017/653] από την 1η Ιουλίου 2022. Ως εκ τούτου, επιτυγχάνεται χρονική σύμπτωση όσον αφορά τις ημερομηνίες εφαρμογής των τριών μέτρων.
            
            
               
                  Με βάση τα υφιστάμενα δεδομένα, από την 1η Ιουλίου 2022 οι ιδιώτες επενδυτές σε ΟΣΕΚΑ θα πρέπει να λαμβάνουν, αφενός, ένα έγγραφο βασικών πληροφοριών σύμφωνα με τον κανονισμό (ΕΕ) αριθ. 1286/2014 και, αφετέρου, βασικές πληροφορίες για τους επενδυτές σύμφωνα με την οδηγία 2009/65/ΕΚ. Επιδίωξη είναι να αποφευχθεί το ενδεχόμενο οι ιδιώτες επενδυτές να λαμβάνουν δύο διαφορετικά προσυμβατικά ενημερωτικά έγγραφα για τον ίδιο ΟΣΕΚΑ. Η παρούσα οδηγία διασφαλίζει ότι ένα έγγραφο βασικών πληροφοριών το οποίο συντάσσεται, παρέχεται, αναθεωρείται και μεταφράζεται για έναν δεδομένο ΟΣΕΚΑ σύμφωνα με τον κανονισμό θεωρείται ότι πληροί τις απαιτήσεις σχετικά με τις βασικές πληροφορίες για τους επενδυτές που προβλέπονται στην οδηγία 2009/65/ΕΚ.
               
               
                  Η παρούσα πρωτοβουλία δεν εντάσσεται στο πλαίσιο του προγράμματος βελτίωσης της καταλληλότητας του κανονιστικού πλαισίου (REFIT).
               
            
            
               Συνέπεια με τις ισχύουσες διατάξεις στον τομέα πολιτικής
            
            
               
                  Ο κατ’ εξουσιοδότηση κανονισμός (ΕΕ) 2017/653 προσδιορίζει την παρουσίαση και το περιεχόμενο του εγγράφου βασικών πληροφοριών για PRIIP, τον τυποποιημένο μορφότυπό του, τη μεθοδολογία παρουσίασης του κινδύνου και της απόδοσης και υπολογισμού του κόστους, τις προϋποθέσεις και την ελάχιστη συχνότητα επανεξέτασης των πληροφοριών, και τις προϋποθέσεις σχετικά με την παροχή του εγγράφου στους ιδιώτες επενδυτές. Η Ευρωπαϊκή Αρχή Τραπεζών (ΕΑΤ), η Ευρωπαϊκή Αρχή Κινητών Αξιών και Αγορών (ESMA) και η Ευρωπαϊκή Αρχή Ασφαλίσεων και Επαγγελματικών Συντάξεων (EIOPA) υπέβαλαν από κοινού σχέδια τροποποιήσεων των ρυθμιστικών τεχνικών προτύπων που προβλέπει ο κανονισμός, συμπεριλαμβανομένων τεχνικών προσαρμογών προκειμένου να διευκολυνθεί η εφαρμογή των κανόνων στους ΟΣΕΚΑ.
               
            
            
               Με την παρούσα πρόταση επιδιώκεται να διασφαλιστεί ότι τα έγγραφα βασικών πληροφοριών που συμμορφώνονται με τον κανονισμό (ΕΕ) αριθ. 1286/2014 θεωρείται ότι πληρούν τις απαιτήσεις όσον αφορά τις βασικές πληροφορίες για τους επενδυτές που προβλέπονται για τους ΟΣΕΚΑ στα άρθρα 78 έως 82 και στο άρθρο 94 της οδηγίας 2009/65/ΕΚ.
            
            
               Συνέπεια με άλλες πολιτικές της Ένωσης
            
            
               Κορυφαία προτεραιότητα της Επιτροπής είναι να ενισχύσει την οικονομία της ΕΕ και να τονώσει τις επενδύσεις ώστε να δημιουργηθούν θέσεις απασχόλησης στο σύνολο των 27 κρατών μελών, μέσω της δημιουργίας βαθύτερης ενιαίας αγοράς κεφαλαίων —ή Ένωσης Κεφαλαιαγορών (CMU). Η βελτίωση της νομοθεσίας σχετικά με τους ιδιώτες επενδυτές αναμένεται να αποφέρει οφέλη σε άλλους τομείς πολιτικής, στους οποίους οι συναλλαγές μεταξύ επιχειρήσεων και καταναλωτών διαδραματίζουν σημαντικό ρόλο.
            
            
               Η παρούσα πρόταση έχει ως στόχο να αποφευχθεί το ενδεχόμενο να διατίθενται δύο διαφορετικά προσυμβατικά ενημερωτικά έγγραφα για τον ίδιο ΟΣΕΚΑ στους ιδιώτες επενδυτές. Το έγγραφο βασικών πληροφοριών θα επιτρέπει στους ιδιώτες επενδυτές να συγκρίνουν τα βασικά οικονομικά και νομικά χαρακτηριστικά των ΟΣΕΚΑ με τα αντίστοιχα χαρακτηριστικά άλλων PRIIP. Όσον αφορά την προσυμβατική ενημέρωση, οι παραγωγοί και τα πρόσωπα που παρέχουν επενδυτικές συμβουλές για ΟΣΕΚΑ ή πωλούν ΟΣΕΚΑ θα πρέπει να συμμορφώνονται μόνον με τις νομικές υποχρεώσεις που προβλέπονται στον κανονισμό (ΕΕ) αριθ. 1286/2014. Η παρούσα πρόταση συμβάλλει στην ανάπτυξη πιο ολοκληρωμένων κεφαλαιαγορών, καθιστώντας ευκολότερο για τους ιδιώτες επενδυτές, τους διαχειριστές επενδυτικών κεφαλαίων και, συνεπώς, τις εταιρείες επενδύσεων να αντλήσουν οφέλη από την ενιαία αγορά.
            
            
               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ
            
            
               Νομική βάση
            
            
               
                  Η παρούσα πρόταση βασίζεται στο άρθρο 53 παράγραφος 1 της Συνθήκης για τη λειτουργία της Ευρωπαϊκής Ένωσης, το οποίο αποτελεί τη νομική βάση της οδηγίας 2009/65/ΕΚ.
               
            
            
               Επικουρικότητα (σε περίπτωση μη αποκλειστικής αρμοδιότητας)
            
         
         
            
               
                  Η παρούσα πρόταση συνάδει με την αρχή της επικουρικότητας, όπως αυτή διατυπώνεται στο άρθρο 5 της Συνθήκης για την Ευρωπαϊκή Ένωση (ΣΕΕ). Σύμφωνα με την εν λόγω αρχή, η ανάληψη δράσης από την Ένωση είναι δυνατή μόνον εφόσον οι επιδιωκόμενοι στόχοι δεν μπορούν να επιτευχθούν από τα κράτη μέλη μεμονωμένα.
               
               
                  Η παρέμβαση της Ένωσης είναι αναγκαία για να αρθούν οι φραγμοί στην εσωτερική αγορά χρηματοπιστωτικών υπηρεσιών και προϊόντων, με την καθιέρωση ενιαίας προσέγγισης για γνωστοποιήσεις σχετικά με PRIIP. Το πρόβλημα που εντοπίστηκε (δύο διαφορετικά προσυμβατικά ενημερωτικά έγγραφα για τον ίδιο ΟΣΕΚΑ) μπορεί να επιλυθεί μόνον σε επίπεδο Ένωσης, δεδομένου ότι κάθε τροποποίηση της οδηγίας 2009/65/ΕΚ πρέπει να πραγματοποιείται βάσει πρότασης της Επιτροπής.
               
            
            
               Αναλογικότητα
            
            
               
                  Η παρούσα πρόταση συνάδει με την αρχή της αναλογικότητας, όπως αυτή διατυπώνεται στο άρθρο 5 της ΣΕΕ. Τα προτεινόμενα μέτρα είναι αναγκαία για τον περιορισμό των επιπτώσεων από την παράλληλη εφαρμογή της οδηγίας 2009/65/ΕΚ και του κανονισμού (ΕΕ) αριθ. 1286/2014. 
               
               
                  Η παρούσα δράση της Ένωσης είναι αναγκαία προκειμένου να διασφαλιστεί η αποτελεσματική εφαρμογή των κανόνων για τα PRIIP από τις αρμόδιες αρχές και τους παραγωγούς PRIIP, καθώς και η ομαλή λειτουργία της εσωτερικής αγοράς επενδυτικών κεφαλαίων. Η πρόταση θα μειώσει τον φόρτο και το κόστος συμμόρφωσης για τους ΟΣΕΚΑ, αίροντας τις επικαλύψεις όσον αφορά τις προσυμβατικές γνωστοποιήσεις, τις επαχθείς απαιτήσεις και την περιττή κανονιστική πολυπλοκότητα και ανασφάλεια δικαίου.
               
            
            
               Επιλογή της νομικής πράξης
            
            
               
                  Στόχος είναι η εξάλειψη των φραγμών μέσω τροποποίησης οδηγίας. Ως εκ τούτου, η πλέον κατάλληλη πράξη είναι η οδηγία.
               
            
            
               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ
            
            
               Εκ των υστέρων αξιολογήσεις / έλεγχοι καταλληλότητας της ισχύουσας νομοθεσίας
            
            
               Η παρούσα πρόταση δεν συνοδεύεται από χωριστή εκτίμηση των επιπτώσεων, δεδομένου ότι έχει ήδη εκπονηθεί εκτίμηση των επιπτώσεων για τον κανονισμό (ΕΕ) αριθ. 1286/2014, η οποία καλύπτει επίσης τους ΟΣΕΚΑ. Η πρόταση δεν δημιουργεί νέες υποχρεώσεις για τους συμμετέχοντες στις χρηματοπιστωτικές αγορές.
            
            
               
                  Η πρόταση προάγει τα δικαιώματα που κατοχυρώνονται στον Χάρτη των Θεμελιωδών Δικαιωμάτων. Κύριος στόχος είναι να ενισχυθούν τα δικαιώματα των καταναλωτών (άρθρο 38 του Χάρτη) και να διευκολυνθεί η άσκηση του δικαιώματος παροχής υπηρεσιών σε κάθε κράτος μέλος (άρθρο 15 παράγραφος 2 του Χάρτη).
               
            
            
               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ
            
            
               
                  Η πρόταση δεν έχει δημοσιονομικές επιπτώσεις για την Επιτροπή.
               
            
            
               5.ΛΟΙΠΑ ΣΤΟΙΧΕΙΑ
            
            
               Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων
            
            
               
                  Στο πλαίσιο της αναθεώρησης του κανονισμού (ΕΕ) αριθ. 1286/2014 από την Επιτροπή, ως μέρος της προσεχούς στρατηγικής για τις λιανικές επενδύσεις, θα ληφθεί υπόψη, μεταξύ άλλων, η εφαρμογή των κανόνων που θεσπίζονται στον κανονισμό. Η αναθεώρηση θα βασιστεί σε δημόσια διαβούλευση και συζητήσεις με την ΕΑΤ, την ESMA, την EIOPA και τις αρμόδιες αρχές των κρατών μελών.
               
            
            
               •Αναλυτική επεξήγηση των επιμέρους διατάξεων της πρότασης
            
            
               
                  Με την παρούσα πρόταση προστίθεται το νέο άρθρο 82α στην οδηγία 2009/65/ΕΚ. Το άρθρο καθορίζει με τρόπο σαφή, ακριβή και ανεπιφύλακτο ότι, εφόσον συντάσσεται, παρέχεται, αναθεωρείται και μεταφράζεται έγγραφο βασικών πληροφοριών για έναν ΟΣΕΚΑ δυνάμει του κανονισμού (ΕΕ) αριθ. 1286/2014, αυτό θα πρέπει να θεωρείται ότι πληροί τις απαιτήσεις που ισχύουν σε σχέση με τις βασικές πληροφορίες για τους επενδυτές για τους σκοπούς της εν λόγω οδηγίας.
               
               
                  .
               
            
            
               2021/0219 (COD)
            
         
         
            
               Πρόταση
            
            
               ΟΔΗΓΙΑ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ ΚΑΙ ΤΟΥ ΣΥΜΒΟΥΛΙΟΥ
            
            
               για την τροποποίηση της οδηγίας 2009/65/ΕΚ όσον αφορά τη χρήση των εγγράφων βασικών πληροφοριών από εταιρείες διαχείρισης ορισμένων οργανισμών συλλογικών επενδύσεων σε κινητές αξίες (ΟΣΕΚΑ)
            
            
               (Κείμενο που παρουσιάζει ενδιαφέρον για τον ΕΟΧ)
            
            
               ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 53 παράγραφος 1,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Κατόπιν διαβίβασης του σχεδίου νομοθετικής πράξης στα εθνικά κοινοβούλια,
            
            
               Έχοντας υπόψη τη γνώμη της Ευρωπαϊκής Οικονομικής και Κοινωνικής Επιτροπής
                  6
               ,
            
            
               Αποφασίζοντας σύμφωνα με τη συνήθη νομοθετική διαδικασία,
            
            
               Εκτιμώντας τα ακόλουθα:
            
            
               (1)Σύμφωνα με το άρθρο 78 της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου
                  7
               , οι εταιρείες επενδύσεων και οι εταιρείες διαχείρισης απαιτείται να συντάσσουν ένα σύντομο έγγραφο με βασικές πληροφορίες όσον αφορά τα βασικά χαρακτηριστικά των οργανισμών συλλογικών επενδύσεων σε κινητές αξίες (ΟΣΕΚΑ), το οποίο παρέχεται στους επενδυτές (στο εξής: έγγραφο βασικών πληροφοριών για τους επενδυτές), ώστε οι εν λόγω επενδυτές να είναι ευλόγως σε θέση να κατανοούν τη φύση και τους κινδύνους του συγκεκριμένου ΟΣΕΚΑ και, ως εκ τούτου, να λαμβάνουν επενδυτικές αποφάσεις εν επιγνώσει.
            
            
               (2)Με βάση τον κανονισμό (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου
                  8
                απαιτείται από τους παραγωγούς συσκευασμένων επενδυτικών προϊόντων για ιδιώτες επενδυτές και επενδυτικών προϊόντων βασιζόμενων σε ασφάλιση (PRIIP), προτού διαθέσουν αυτά τα προϊόντα σε ιδιώτες επενδυτές, να καταρτίζουν για το εν λόγω προϊόν έγγραφο βασικών πληροφοριών, προκειμένου να παρέχουν τη δυνατότητα στους ιδιώτες επενδυτές να κατανοήσουν και να συγκρίνουν τα βασικά χαρακτηριστικά και τους κινδύνους του συγκεκριμένου PRΙΙΡ (στο εξής: έγγραφο βασικών πληροφοριών).
            
            
               (3)Οι ΟΣΕΚΑ θεωρούνται επίσης PRIIP, για τα οποία απαιτείται η κατάρτιση εγγράφου βασικών πληροφοριών δυνάμει του κανονισμού (ΕΕ) αριθ. 1286/2014. Εντούτοις, το άρθρο 32 παράγραφος 1 του εν λόγω κανονισμού απαλλάσσει τις εταιρείες διαχείρισης όπως ορίζονται στο άρθρο 2 παράγραφος 1 στοιχείο β) της οδηγίας 2009/65/ΕΚ, τις εταιρίες επενδύσεων όπως αναφέρονται στο άρθρο 27 αυτής και τα πρόσωπα που παρέχουν επενδυτικές συμβουλές για μερίδια ΟΣΕΚΑ ή πωλούν μερίδια ΟΣΕΚΑ από τις υποχρεώσεις που προβλέπονται στον εν λόγω κανονισμό και, κατά συνέπεια, από τη σύνταξη εγγράφου βασικών πληροφοριών, έως τις 31 Δεκεμβρίου 2021 (στο εξής: μεταβατική ρύθμιση).
            
            
               (4)Ο κατ’ εξουσιοδότηση κανονισμός (ΕΕ) 2017/653 της Επιτροπής
                  9
                συμπληρώνει τον κανονισμό (ΕΕ) αριθ. 1286/2014, θεσπίζοντας ρυθμιστικά τεχνικά πρότυπα όσον αφορά την παρουσίαση, το περιεχόμενο και τον τυποποιημένο μορφότυπο του εγγράφου βασικών πληροφοριών, τη μεθοδολογία παρουσίασης κινδύνου και απόδοσης και υπολογισμού του κόστους, καθώς και τις προϋποθέσεις και την ελάχιστη συχνότητα επανεξέτασης των πληροφοριών που περιλαμβάνονται στο έγγραφο βασικών πληροφοριών, και τις προϋποθέσεις για την παροχή του εγγράφου βασικών πληροφοριών στους ιδιώτες επενδυτές.
            
            
               (5)Στις [ΕΕ να προστεθεί η ημερομηνία], η Επιτροπή εξέδωσε τον κατ’ εξουσιοδότηση κανονισμό (ΕΕ) …/2021 της Επιτροπής
                  10
               , για την τροποποίηση του κατ’ εξουσιοδότηση κανονισμού (ΕΕ) 2017/653, προκειμένου, μεταξύ άλλων, να διευκολύνει τις εταιρείες διαχείρισης, τις εταιρείες επενδύσεων και τα πρόσωπα που παρέχουν επενδυτικές συμβουλές για μερίδια ΟΣΕΚΑ ή πωλούν μερίδια ΟΣΕΚΑ στη χρήση της παρουσίασης, του περιεχομένου και του τυποποιημένου μορφότυπου του εγγράφου βασικών πληροφοριών. Εντούτοις, ως ημερομηνία εφαρμογής του κατ’ εξουσιοδότηση κανονισμού (ΕΕ) …/2021 έχει οριστεί η 1η Ιουλίου 2022 προκειμένου να δοθεί στις εν λόγω εταιρείες διαχείρισης, στις εταιρείες επενδύσεων και στα πρόσωπα που παρέχουν επενδυτικές συμβουλές για μερίδια ΟΣΕΚΑ ή πωλούν μερίδια ΟΣΕΚΑ επαρκής χρόνος ώστε να προετοιμαστούν ενόψει της λήξης της μεταβατικής ρύθμισης και, συνεπώς, της υποχρέωσης να συντάσσουν έγγραφο βασικών πληροφοριών. Δεδομένου ότι ως ημερομηνία εφαρμογής του κατ’ εξουσιοδότηση κανονισμού (ΕΕ) …/2021 έχει οριστεί η 1η Ιουλίου 2022, και επειδή είναι απαραίτητο να διασφαλιστεί ότι η λήξη ισχύος της μεταβατικής ρύθμισης συμπίπτει χρονικά με την ημερομηνία εφαρμογής του κατ’ εξουσιοδότηση κανονισμού (ΕΕ) …/2021, ο κανονισμός (ΕΕ) αριθ. 1286/2014 τροποποιήθηκε από τον κανονισμό (ΕΕ) …/2021 του Ευρωπαϊκού Κοινοβουλίου και του Συμβουλίου
                  11
                με σκοπό την παράταση της μεταβατικής ρύθμισης έως τις 30 Ιουνίου 2022. 
            
            
               (6)Οι «βασικές πληροφορίες για τους επενδυτές» που απαιτούνται βάσει του άρθρου 78 της οδηγίας 2009/65/ΕΚ και τα «έγγραφα βασικών πληροφοριών» που απαιτούνται βάσει του κανονισμού (ΕΕ) αριθ. 1286/2014 καλύπτουν κατ’ ουσίαν τις ίδιες απαιτήσεις παροχής πληροφοριών. Ως εκ τούτου, είναι αναγκαίο να αποφευχθεί η λήψη από πλευράς των ιδιωτών επενδυτών σε PRIIP, οι οποίοι ενδιαφέρονται να αποκτήσουν μερίδια ΟΣΕΚΑ, και των δύο εγγράφων για το ίδιο χρηματοπιστωτικό προϊόν από την 1η Ιουλίου 2022. Κρίνεται, συνεπώς, σκόπιμο να καθοριστεί ότι το έγγραφο βασικών πληροφοριών πρέπει να θεωρείται ότι πληροί τις απαιτήσεις που ισχύουν όσον αφορά το έγγραφο βασικών πληροφοριών για τους επενδυτές βάσει της οδηγίας 2009/65/ΕΚ.
            
            
               (7)Συνεπώς, η οδηγία 2009/65/ΕΚ θα πρέπει να τροποποιηθεί αναλόγως,
            
            
                 ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:
            
            
               Άρθρο 1
            
         
         
            
               Στην οδηγία 2009/65/ΕΚ, προστίθεται το ακόλουθο άρθρο 82α:
            
            
               «Άρθρο 82α
            
            
               Βασικές πληροφορίες για τους επενδυτές οι οποίες παρέχονται μέσω του εγγράφου βασικών πληροφοριών
            
            
               Τα κράτη μέλη διασφαλίζουν ότι όταν μια εταιρεία επενδύσεων ή μια εταιρεία διαχείρισης, για καθένα από τα αμοιβαία κεφάλαια τα οποία διαχειρίζεται, συντάσσει, παρέχει, αναθεωρεί και μεταφράζει ένα έγγραφο βασικών πληροφοριών το οποίο συμμορφώνεται με τις απαιτήσεις για τα έγγραφα βασικών πληροφοριών που προβλέπονται στον κανονισμό (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου*, οι αρμόδιες αρχές θεωρούν ότι το εν λόγω έγγραφο βασικών πληροφοριών πληροί τις απαιτήσεις που ισχύουν όσον αφορά τις βασικές πληροφορίες για τους επενδυτές, όπως αυτές καθορίζονται στα άρθρα 78 έως 82 και στο άρθρο 94 της παρούσας οδηγίας.
            
            
               _____________________
            
            
               *
                     Κανονισμός (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) (ΕΕ L 352 της 9.12.2014, σ. 1).».
            
            
               Άρθρο 2
            
            
               1.Τα κράτη μέλη θεσπίζουν και δημοσιεύουν έως τις 30 Ιουνίου 2022 τις αναγκαίες διατάξεις για να συμμορφωθούν με την παρούσα οδηγία. Ενημερώνουν αμέσως την Επιτροπή σχετικά.
            
            
               Εφαρμόζουν τις διατάξεις αυτές από την 1η Ιουλίου 2022.
            
            
               Οι διατάξεις αυτές, όταν θεσπίζονται από τα κράτη μέλη, περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
            
            
               2.Από την έναρξη ισχύος της παρούσας οδηγίας, τα κράτη μέλη φροντίζουν να ενημερώνουν την Επιτροπή εγκαίρως, ώστε να της επιτρέψουν να υποβάλει τις παρατηρήσεις της για κάθε σχέδιο διατάξεων, νομοθετικού, κανονιστικού ή διοικητικού χαρακτήρα που προτίθενται να θεσπίσουν στον τομέα που διέπεται από την παρούσα οδηγία.
            
            
               Άρθρο 3
            
            
               Η παρούσα οδηγία αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
            
            
               Άρθρο 4
            
            
               Η παρούσα οδηγία απευθύνεται στα κράτη μέλη.
            
            
               Βρυξέλλες,
            
            
               
                  Για το Ευρωπαϊκό Κοινοβούλιο
                        Για το Συμβούλιο
               
               
                  Ο Πρόεδρος
                        Ο/Η Πρόεδρος
               
            
         
         
            
                  
                     (1)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
               
               
                  
                     (2)
                  
                        Κανονισμός (ΕΕ) αριθ. 583/2010 της Επιτροπής, της 1ης Ιουλίου 2010, για την εφαρμογή της οδηγίας 2009/65/ΕΚ του Ευρωπαϊκού Κοινοβουλίου και του Συμβουλίου όσον αφορά βασικές πληροφορίες για τους επενδυτές και ειδικές προϋποθέσεις που χρειάζεται να πληρούνται, όταν οι βασικές πληροφορίες για τους επενδυτές ή το ενημερωτικό δελτίο διατίθενται σε άλλο σταθερό μέσο πλην του χαρτιού και μέσω δικτυακού τόπου (ΕΕ L 176 της 10.7.2010, σ. 1).
               
               
                  
                     (3)
                  
                        Κανονισμός (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) (ΕΕ L 352 της 9.12.2014, σ. 1).
               
               
                  
                     (4)
                  
                        Κατ’ εξουσιοδότηση κανονισμός (ΕΕ) 2017/653 της Επιτροπής, της 8ης Μαρτίου 2017, για τη συμπλήρωση του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) με τη θέσπιση ρυθμιστικών τεχνικών προτύπων όσον αφορά την παρουσίαση, το περιεχόμενο, την επανεξέταση και την αναθεώρηση των εγγράφων βασικών πληροφοριών και τις προϋποθέσεις για την εκπλήρωση της απαίτησης για την παροχή των εν λόγω εγγράφων (ΕΕ L 100 της 12.4.2017, σ. 1).
               
               
                  
                     (5)
                  
                        Κατ’ εξουσιοδότηση κανονισμός (ΕΕ) 2016/1904 της Επιτροπής, της 14ης Ιουλίου 2016, για τη συμπλήρωση του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου όσον αφορά τις παρεμβάσεις σχετικά με προϊόντα (ΕΕ L 295 της 29.10.2016, σ. 11).
               
               
                  
                     (6)
                  
                        ΕΕ C […] της […], σ. […].
               
               
                  
                     (7)
                  
                        Οδηγία 2009/65/ΕΚ του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για τον συντονισμό των νομοθετικών, κανονιστικών και διοικητικών διατάξεων σχετικά με ορισμένους οργανισμούς συλλογικών επενδύσεων σε κινητές αξίες (ΟΣΕΚΑ) (ΕΕ L 302 της 17.11.2009, σ. 32).
               
               
                  
                     (8)
                  
                        Κανονισμός (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου, της 26ης Νοεμβρίου 2014, σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) (ΕΕ L 352 της 9.12.2014, σ. 1).
               
               
                  
                     (9)
                  
                        Κατ’ εξουσιοδότηση κανονισμός (ΕΕ) 2017/653 της Επιτροπής, της 8ης Μαρτίου 2017, για τη συμπλήρωση του κανονισμού (ΕΕ) αριθ. 1286/2014 του Ευρωπαϊκού Κοινοβουλίου και του Συμβουλίου σχετικά με τα έγγραφα βασικών πληροφοριών που αφορούν συσκευασμένα επενδυτικά προϊόντα για ιδιώτες επενδυτές και επενδυτικά προϊόντα βασιζόμενα σε ασφάλιση (PRIIP) με τη θέσπιση ρυθμιστικών τεχνικών προτύπων όσον αφορά την παρουσίαση, το περιεχόμενο, την επανεξέταση και την αναθεώρηση των εγγράφων βασικών πληροφοριών και τις προϋποθέσεις για την εκπλήρωση της απαίτησης για την παροχή των εν λόγω εγγράφων (ΕΕ L 100 της 12.4.2017, σ. 1).
               
               
                  
                     (10)
                  
                        ΕΕ C […] της […], σ. […].
               
               
                  
                     (11)
                  
                        Κανονισμός (ΕΕ) ..../2021 του Ευρωπαϊκού Κοινοβουλίου και του Συμβουλίου, σχετικά με την παράταση της μεταβατικής ρύθμισης για τις εταιρείες διαχείρισης, τις εταιρείες επενδύσεων και τα πρόσωπα που παρέχουν επενδυτικές συμβουλές για μερίδια οργανισμών συλλογικών επενδύσεων σε κινητές αξίες (ΟΣΕΚΑ) και μη ΟΣΕΚΑ ή πωλούν μερίδια ΟΣΕΚΑ και μη ΟΣΕΚΑ (ΕΕ L .........., της ηη/μμ/εε, σ. …).